आप हिमनग हैं, हमें सुरसरि बना दो (गायत्री परिवार - Gayatri Pariwar)

आप हिमनग हैं, हमें सुरसरि बना दो

आप हिमनग हैं, हमें सुरसरि बना दो।
आपके उर की द्रवित, करुणा बहा दो।।

दुष्ट चिंतन से मनुजता, जल रही है।
रिक्तता संवेदना की, खल रही है।।
आस्था के सगर सुत, अभिशप्त से हैं।
आस्था, विश्वास का अमृत पिला दो।।
आप हिमनग हैं . . . . .

जो पराभव में पतन में, जी रहे हैं।
और जो दुर्भावना विष, पी रहे हैं।।
पतित-पावन श्रेष्ठ चिंतन, आप का है।
लोक-मंगल की हमें, अंजुलि बना दो।।
आप हिमनग हैं . . . . .

ज्ञान-गंगा सा उछलने, बढ़ सकें हम।
लोक मंगल साध्य शिव पर, चढ़ सकें हम।।
आज जन मानस घिरा, अज्ञान तम में।
ज्ञान से अभिषेक युग-शिव का करा दो।।
आप हिमनग हैं . . . . .

हर सकें युग-पीर, वह क्षमता हमें दो।
पी सकें युग-वेदना, ममता हमें दो।।
धार फूटें हृदय से, संवेदना की।
भावना भागीरथी को, छल-छला दो।।
आप हिमनग हैं . . . . .